To **Κλειστό Γυμναστήριο Νέας Σμύρνης**, γνωστό και ως *Κλειστό της οδού Αρτάκης*, κτίστηκε το 1979 και κατεδαφίστηκε το 2019. Αποτελούσε την έδρα των τμημάτων αθλοπαιδιών των συλλόγων της Νέας Σμύρνης, πλην του Μίλωνα που έχει δικό του κλειστό γυμναστήριο. Άνηκε στο Δήμο Νέας Σμύρνης και είχε χωρητικότητα 1.832 καθήμενων θεατών. Τα έργα για την αντικατάστασή του με νέο Πολυδύναμο Αθλητικό Κέντρο με βιοκλιματικό σχεδιασμό έχουν ξεκινήσει αλλά, σύμφωνα με δηλώσεις του Δημάρχου Νέας Σμύρνης τον Ιανουάριο 2024, έχουν «παγώσει».

Θέση
----

Η τοποθεσία του Κλειστού της οδού Αρτάκης βρίσκεται στην Άνω Νέα Σμύρνη, στη γωνία των οδών Εθνικής Στέγης και Αρτάκης, τέσσερα χιλιόμετρα νότια του κέντρου της Αθήνας. Εξυπηρετείται από διάφορες λεωφορειακές γραμμές ενώ, απέχει 200 μ. από το σταθμό *«Αιγαίου»* του τραμ.

Ιστορικό ανέγερσης
------------------

Ο χώρος που βρισκόταν το Κλειστό της οδού Αρτάκης ήταν άκτιστος ως τα τέλη της δεκαετίας του '60 και ονομαζόταν «Δεξαμενή», λόγω των εγκαταστάσεων της Εταιρείας Υδάτων που υπήρχαν εκεί. Η έκταση αυτή ορίζεται από τις οδούς: Αρτάκης (Α), Εθνικής Στέγης (Ν), Νικομηδείας (Δ) και Τραπεζούντος (Β).

Το 1971 το δυτικό τμήμα της έκτασης χρησιμοποιήθηκε για την ανέγερση του σχολικού συγκροτήματος *«Νικομηδείας»* που στέγασε το Ομήρειο Γυμνάσιο Θηλέων. Στο υπόλοιπο οικόπεδο, που αποτελούσε μια εκτεταμένη αλάνα, έγινε προσπάθεια δημιουργίας ποδοσφαιρικού γηπέδου με σκοπό την εγκατάσταση του ΑΠΟ Ν. Σμύρνης. Διαμορφώθηκε υποτυπώδης αγωνιστικός χώρος, τον οποίο από το 1972 χρησιμοποιούσε ο τοπικός ανεπίσημος ποδοσφαιρικός σύλλογος ΑΟ Φάρος Άνω Ν. Σμύρνης.

Το 1976, επί δημαρχίας Μπάμπη Μπεχλιβανίδη, αποφασίστηκε στο χώρο να δημιουργηθούν άλλου τύπου αθλητικές εγκαταστάσεις που ολοκληρώθηκαν το 1979. Έτσι στο βόρειο τμήμα κατασκευάστηκε κλειστό κολυμβητήριο, στο ανατολικό ανοιχτά γήπεδα αθλοπαιδιών και δημοτικές κτιριακές εγκαταστάσεις και στο νότιο το Κλειστό Γυμναστήριο Αθλοπαιδιών (καλαθοσφαίριση, πετοσφαίριση, χειροσφαίριση). Το έργο του Κλειστού δημοπρατήθηκε επί υφυπουργού Αθλητισμού Αχιλλέα Καραμανλή και ΓΓΑ Κωνσταντίνου Παπαναστασίου. Ο προϋπολογισμός του έργου ήταν 30.000.000 δρχ. και ο θεμέλιος λίθος τέθηκε τον Δεκέμβριο του 1976. Τα εγκαίνια έγιναν στις 2 Αυγούστου 1979.

Το γήπεδο, για πολλά χρόνια, καλύψε τις απαιτήσεις των τοπικών συλλόγων και κυρίως του Πανιωνίου. Αλλά πλέον θεωρείτο πολύ μικρό, απαρχαιωμένης σχεδίασης και με ελλείψεις βασικών σύγχρονων εγκαταστάσεων. Δεν επαρκούσε για ομάδα του επιπέδου του Πανιωνίου, τα περισσότερα τμήματα του οποίου αγωνίζονται στις ανώτερες εθνικές κατηγορίες. Γι' αυτό και η αντικατάστασή του αποτελούσε χρόνιο αίτημα τόσο του συλλόγου όσο και των τοπικών αρχών.

Αθλητικές δράσεις
-----------------

Το Κλειστό της οδού Αρτάκης φιλοξενούσε κατά βάση τις ανδρικές και γυναικείες ομάδες καλαθοσφαίρισης και πετοσφαίρισης του Πανιωνίου, ενώ η ομάδα χειροσφαίρισης και τα τμήματα υποδομής καλαθοσφαίρισης-πετοσφαίρισης χρησιμοποιούν το Κλειστό «Ανδρέας Βαρίκας» στο Στάδιο Νέας Σμύρνης. Με έδρα το κλειστό της οδού Αρτάκης η ομάδα καλαθοσφαίρισης του Πανιωνίου «ανδρώθηκε» τις δεκαετίες του '80 και '90 και αγωνίστηκε στις ευρωπαϊκές διοργανώσεις, όπως στο Κύπελλο Κόρατς. Η έξοδος της ομάδας στην Ευρωλίγκα, στα μέσα της δεκαετίας 2000-10, αποκάλυψε την ανεπάρκεια του γηπέδου, γι' αυτό μετακόμισε στο Κλειστό του Ελληνικού, όπου αγωνίστηκε για δύο σεζόν. Από το 2009 έως το 2019 επέστρεψε στο *«Αρτάκης»* ζητώντας παράλληλα την ανέγερση νέου σύγχρονου κλειστού.

Εκτός από τον Πανιώνιο, το Κλειστό Γυμναστήριο Ν. Σμύρνης χρησιμοποιούσαν: η γυναικεία ομάδα πετοσφαίρισης Ίρις Ν. Σμύρνης, ο σύλλογος καλαθοσφαίρισης ΑΟ Ίκαρος Νέας Σμύρνης και η ομάδα καλαθοσφαίρισης ΑΟΚ Νέα Σμύρνη.

Στο παρελθόν το Κλειστό Ν. Σμύρνης έχουν χρησιμοποιήσει ως έδρα διάφορες ομάδες, όπως η ομάδα πετοσφαίρισης του Ολυμπιακού Πειραιά, ο ΑΟ Παλαιό Φάληρο, ο ΑΣ Πέρα και άλλες. Επίσης, έχει υπάρξει έδρα της εθνικής ομάδας πετοσφαίρισης, ενώ έχουν διεξαχθεί αγώνες καλαθοσφαίρισης με αμαξίδια, αγώνες επιτραπέζιας αντισφαίρισης και ενόργανης γυμναστικής.

Παραπομπές
----------

1. ↑  «ΝΕΟ ΚΛΕΙΣΤΟ ΒΙΟΚΛΙΜΑΤΙΚΟ ΓΥΜΝΑΣΤΗΡΙΟ ΔΗΜΟΥ Ν. ΣΜΥΡΝΗΣ | om-meletitiki». *web.archive.org*. 25 Μαρτίου 2024. Αρχειοθετήθηκε από το πρωτότυπο στις 25 Μαρτίου 2024. Ανακτήθηκε στις 25 Μαρτίου 2024. CS1 maint: Unfit url (link)
2. ↑  «Γ. ΚΟΥΤΕΛΑΚΗΣ: «Θα είμαι ενθουσιασμένος αν το Κλειστό τελείωνε τα επόμενα 2 χρόνια, αλλά οποιαδήποτε πρόβλεψη είναι …επικίνδυνη» – τα ΕΠΙΚΑΙΡΑ». *web.archive.org*. 25 Μαρτίου 2024. Αρχειοθετήθηκε από το πρωτότυπο στις 25 Μαρτίου 2024. Ανακτήθηκε στις 25 Μαρτίου 2024. CS1 maint: Unfit url (link)

Πηγές
-----

* Δήμος Ν. Σμύρνης, *«Νέα Σμύρνη: Από την καταστροφή στη δημιουργία»*, 2010.

Εξωτερικοί σύνδεσμοι
--------------------

* Πληροφορίες σταδίου - *stadia.gr*
* Δήμος Ν. Σμύρνης «Δημοτικó Γυμναστήριo ΝΠΔΔ – Κολυμβητήριο».
* «Κλειστό της οδού Αρτάκης: Κάτι παραπάνω από ένα γήπεδο», αφιέρωμα στον ιστότοπο Sport24.gr, 11 Μαρτίου 2019.

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Πανιώνιος Γυμναστικός Σύλλογος Σμύρνης |
| --- |
|  |
| Ανδρικά ομαδικά τμήματα | 
* Ποδόσφαιρο
* Μπάσκετ
* Βόλεϊ
* Χάντμπολ
* Πόλο
 |
|  |
| Γυναικεία ομαδικά τμηματα | 
* Μπάσκετ
* Βόλεϊ
* Χάντμπολ
* Πόλο
 |
|  |
| Ατομικά τμηματα | 
* Στίβος
* Κολύμβηση
* Ενόργανη γυμναστική
* Τζούντο
* Σκάκι
* Πινγκ-πονγκ
 |
|  |
| Ανενεργά τμήματα | 
* Ποδηλασία
* Κωπηλασία
* Άρση βαρών
* Ποδοαντισφαίριση
 |
|  |
| Πρόεδροι τμημάτων | 
* Θοδωρής Μικρόπουλος
* Θοδωρής Ντάντος
 |
|  |
| Έδρες τμημάτων | 
* Στάδιο Νέας Σμύρνης
* Κλειστό Γυμναστήριο Νέας Σμύρνης
* Δημοτικό Κολυμβητήριο Νέας Σμύρνης
 |
|  |
| Αθλητές | 
* Ποδοσφαιριστές
* Καλαθοσφαιριστές
* Πετοσφαιριστές
* Υδατοσφαιριστές
* Αθλητές στίβου
 |
|  |
| Προπονητές | 
* Προπονητές ποδοσφαίρου
* Προπονητές καλαθοσφαίρισης
* Προπονητές υδατοσφαίρισης
 |
|  |
| Πρόσωπα | 
* Αλέκος Φωτιάδης
* Δημητρός Δάλλας
* Ηρακλής Σακελλαρόπουλος
* Νικόλαος Ανδρεαδάκης
* Γεωργία Στεργίου
* Σοφία Λερίου
* Δημητρός Καραμπάτης
* Παναγιώτης Κονταξάκης
* Θανάσης Σαραβάκος
* Στάθης Χάιτας
* Γιώργος Δέδες
* Νόνι Λίμα
* Μπόμπαν Γιάνκοβιτς
* Φάνης Χριστοδούλου
* Μίλινκο Πάντιτς
 |
|  |
| Γεγονότα | 
* Βαλκανικό κύπελλο συλλόγων 1971
* Κύπελλο Ελλάδος ποδοσφαίρου ανδρών 1978-79
* Κύπελλο Ελλάδος ποδοσφαίρου ανδρών 1997-98
 |
|  |
| Διάφορα | 
* Γυμνάσιον Σμύρνης
* Ορφεύς Σμύρνης
* Πανιώνιοι Αγώνες
* Δάλλεια
* Τουρνουά Ανδρέας Βαρίκας
* Ύμνος Πανιωνίου
* Χρυσός Σταυρός Πανιωνίου
* Νέα Σμύρνη
 |

 |

Συντεταγμένες: 37°56′46″N 23°43′16″E﻿ / ﻿37.9461°N 23.7212°E﻿ / 37.9461; 23.7212